Danskerne snyder med offentlige tilskud for 300 millioner kroner om året. Det virkelige tal er formentlig langt højere.

For første gang har Kommunernes Landsforening opgjort hvor meget snyd kommunernes kontrolgrupper opdager. En ny rapport viser, at borgere snyder sig til ydelser for 300 millioner kroner om året.

Det kan for eksempel være en borger, som snyder sig til at få udbetalt kontanthjælp, mens vedkommende tjener penge ved siden af. Det kan være en der får sygedagpenge, selvom vedkommende ikke er syg. En anden hyppigt brugt metode, er forældre der lader sig proforma-skille, for at den ene forælder kan få op til 100.000 kroner ekstra fra kommunen om året, mens forældrene i virkeligheden stadig bor sammen.

Thomas Kastrup-Larsen, borgmester, Aalborg Kommune Foto: Magnus Platz / TV2

- Man skal være meget opmærksom på, at man får de ydelser man er berettiget til og at man ikke får noget man ikke er berettiget til. Det handler jo om, at vi hver eneste dag sidder og prioriterer, hvad har vi råd til at kunne gøre i forhold til legepladser, vores skoler osv. Hvis der er mange penge, som går til nogen, der ikke er berettiget til at få dem, så har vi ikke råd til at have det velfærdssamfund, som vi gerne vil have, siger Thomas Kastrup-Larsen (S), borgmester i Aalborg og formand for Arbejdsmarkeds- og Erhvervsudvalget i KL.

De penge som kommunen har at gøre godt med, de skulle gerne komme de borgere, der virkelig har brug for dem til gode og ikke alle andre, der bare har lyst til at få en del af kagen. Jette Lau, leder af kontrolgruppen, Albertslund kommune

Snyd for 5-12 milliarder om året

Et tidligere skøn fra KMD har vist, at der bliver lavet socialt bedrageri for mellem 5 og 12 milliarder kroner om året. Det er altså formentlig kun en lille del, som kommunernes kontrolgrupper får fat i.

I Ballerup kommunes kontrolgruppe ved de godt, at de formentlig kun opdager en meget lille del af den snyd, der rent faktisk bliver begået i kommunen.

Claus Mercebach, ydelseschef, Albertslund kommune Foto: Magnus PLatz / TV2

- På overfladen kan det godt virke som en dråbe i havet, men når vi kigger ind i det, så er det jo rigtig mange penge i den kommunale økonomi og her taler vi jo om, at vi også fremover skal have råd til at hjælpe de personer, der er i en vanskelig situation og har et reelt behov, siger Claus Mercebach, ydelseschef i Ballerup Kommune.

Kommunerne må ikke banke på hos borgere der snyder

I Albertslund mener lederen af kontrolgruppen, at de kunne afsløre markant mere snyd, hvis de fik flere beføjelser. I dag er det nemlig sådan, at kommunen ikke må banke på hos borgere, som de mistænker for at snyde med tilskud.

Jette Lau, leder af kontrolgruppen, Albertslund kommune Foto: Magnus PLatz / TV2

- Det gør det sværere for os og det gør det lettere for dem, der vælger at snyde. De penge som kommunen har at gøre godt med, de skulle gerne komme de borgere, der virkelig har brug for dem til gode og ikke alle andre, der bare har lyst til at få en del af kagen, siger Jette Lau, leder af Albertslund kommunes kontrolgruppe.

Også Kommunernes Landsforening mener det er på tide, at kommunerne får flere muligheder for at afsløre borgere, der laver socialt bedrageri.

- Der var jo en debat i folketinget for et par år siden, hvor man jo virkelig gik ind og satte nogle grænser for, hvad kommunerne kunne få lov til at gøre. Der er man måske gået lidt for meget i den anden grøft. Selvfølgelig skal der være en retssikkerhed overfor borgerne, men det skal også være sådan, at vi har reelle muligheder for, at kunne få afsløret snyd, siger Thomas Kastrup-Larsen.

Skriv til TV 2 med tip om snyd og bedrag

TV 2 Nyhederne vil henover efteråret undersøge hvorfor helt almindelige danskere snyder det offentlige for milliarder af kroner hvert år - penge som kunne have været gået til skattelettelser, velfærd eller for eksempel bedre sygehuse.

Hvad tænker fx børnefamilier, når de lader sig proforma-skille for at få 100.000 ekstra i tilskud fra kommunen om året? Det kunne også være bilejeren, der med en proforma-adresse i Sverige, kører rundt i en stor Audi til en brøkdel af prisen.

Vi har derfor brug for jeres hjælp. Kender du nogen der får for meget i tilskud eller ikke betaler det de skal, så hører vi meget gerne fra dig. Skriv til os på snyd@tv2.dk eller ring til redaktionen på 30 100 293.

Læs mere på: snyd.tv2.dk